‘Verkragter’ glo deur slagoffer se familie vermoorArgieffoto Drie familielede van ŉ vermeende verkragtingslagoffer is in hegtenis geneem vir moord ná hulle glo haar vermeende aanvaller so erg aangerand het dat hy gesterf het. Sers. Majola Nkohli, woordvoerder van die polisie, het aan Maroela Media gesê die voorval het Sondag omstreeks 03:00 plaasgevind toe ŉ man, Xolani Lose (35), by die slagoffer se huis ingebreek en haar verkrag het. “Haar gesinslede het by die huis aangekom terwyl die verkragting nog aan die gang was en het die man begin aanval,” het Nkohli gesê. Dit is in dié stadium nog onduidelik watter wapens die familielede gebruik het, maar die man is op die toneel dood. Die polisie is na die toneel ontbied. Drie verdagtes, tussen 23 en 50 jaar oud, is op aanklag van moord in hegtenis geneem. Hulle sal Dinsdag in die Addo-landdroshof verskyn. ŉ Saak van verkragting is ook aanhangig gemaak vir ondersoek.